Arvydas Pocius (1957)

**Arvydas Pocius** (g. 1957 m. gegužės 14 d. Klaipėdoje) – buvęs Lietuvos Respublikos kariuomenės vadas (2009–2014 m.). 2014–2019 m. Lietuvos ambasadorius Rumunijoje.

## Vaikystė ir išsilavinimas
Gimė Klaipėdoje. Tėvai, Alfonsas ir Bronislava, buvo kilę iš Žemaitijos. 1975 m. baigė Klaipėdos 18-ąją vidurinę mokyklą. 1979 m. baigė Kūno kultūros institutą. Po tris mėnesius trukusių kursų gavo Sovietų kariuomenės atsargos leitenanto laipsnį. 1997 m. baigė Generalinio štabo tarnybos tarptautinį kursą Vokietijos Bundesvero vadovavimo akademijoje Hamburge. 2004 m. birželio 12 d. Arvydas Pocius baigė Strateginių studijų kursą JAV Sausumos pajėgų karo kolegijoje, Karlisle (Pensilvanija). 2005–2007 m. studijavo Vilniaus universiteto Tarptautinių santykių ir politikos mokslų institute Tarptautinių santykių ir diplomatijos programą. Įgijo politikos mokslų magistro laipsnį.

Iki 1991 m. dirbo kūno kultūros ir sporto srityje. 1978 m. tapo laisvųjų imtynių Sovietų Sąjungos sporto meistru, 1980 m. – dziudo (juodojo diržo lygmuo) Sovietų Sąjungos sporto meistru.

## Tarnyba Lietuvos kariuomenėje

1990 m. vasario 16 d. mitingo prie tuomentinės Aukščiausiosios Tarybos metu viešai atsisakė laipsnio ir Sovietų kariuomenės karininko priesaikos. 1991 m. sausio – rugpjūčio mėnesiais Sovietų bandymo karine jėga perimti valdžią Lietuvoje metu, dalyvavo saugant Aukščiausiąją Tarybą. 1991 m. sausio 11 d. prisiekė Lietuvos Respublikai ir tapo eiliniu savanoriu. 1991 m. paskirtas Savanoriškosios krašto apsaugos tarnybos organizacinio skyriaus viršininku. Vėliau tapo jos štabo viršininko pavaduotoju, 1993 m. – štabo viršininku, 1994 m. – vadu. 2002 m. tapo Rytų karinės apygardos vadu. 2004 m. birželio 30 d. paskirtas Lauko (sausumos) pajėgų vadu. 2007 m. paskirtas NATO Sąjungininkų transformacijos vadavietės štabo viršininko pavaduotoju kariniam švietimui ir mokymui. 2009–2014 m. Lietuvos kariuomenės vadas.

2014–2019 m. ambasadorius Rumunijoje.

Nuo 2019 m. TS-LKD narys, o nuo 2020 m. – TS-LKD Klaipėdos skyriaus pirmininkas.

2020–2024 m. ir 2024–2028 m. Seimo narys.

## Laipsniai
1991 m. gruodžio 30 d. tapo Lietuvos kariuomenės majoru, 1993 m. – pulkininku leitenantu, 1997 m. – pulkininku. 2004 m. Prezidentas Valdas Adamkus suteikė brigados generolo laipsnį. 2009 m. Prezidentė Dalia Grybauskaitė suteikė generolo majoro laipsnį, 2011 m. – generolo leitenanto.

## Įvertinimas
* Apdovanotas Vyčio Kryžiaus 4-ojo laipsnio ordinu, Sausio 13-osios atminimo medaliu, Kariuomenės kūrėjų savanorių medaliu, Krašto apsaugos sistemos lygmens medaliu „Už nuopelnus" ir kitais apdovanojimais.
* Apdovanotas Prancūzijos Respublikos Garbės legiono Karininko ordinas 

## Nuorodos
* Munduro garbė  interviu. Dalia Jazukevičiūtė, žurnalas „Veidas“, 2004.07.01 – Nr. 27.
* http://kariuomene.kam.lt/lt/kariuomenes_atributika/archyvas_2643/2010_m._archyvas/naujienu_archyvas_2010_-_01/lietuvos_kariuomenes_vado_gen._mjr._a._pociaus_pranesimas_konferencijoje_parlamento_gynyba_1991_metais.html?pbck=30  Lietuvos kariuomenės vado gen. mjr. A. Pociaus pranešimas, 2010.01.12 Lietuvos Respublikos Seimo rūmų Kovo 11-osios salėje.
* http://kariuomene.kam.lt/lt/kariuomenes_struktura/vadovybe/kariuomenes_vadas.html 

## Šaltiniai

|-

|-